Luister: David Fourie gee nuwe lewe aan ou radiotrefferDavid Fourie. (Foto: Lise-Marie Fourie) Twee dekades gelede het die sanger en liedjieskrywer, David Fourie, die tiende plek in die eerste seisoen van Idols South Africa behaal – die seisoen wat Heinz Winckler uiteindelik gewen het. David (42) het daar en dan besluit om sy sangloopbaan in Afrikaans af te skop. Hy vertel in Maroela Media se ateljee hy glo dit is dié besluit wat die katalisator was vir die suksesvolle musiekloopbaan waaraan hy die afgelope 20 jaar bou. “Ek het tydens Idols my eerste kykie na die vermaakbedryf gekry, maar ek was nommer tien in die toptien, so niemand het vir my deure in die bedryf oopgemaak nie. Ek het egter die baie goeie besluit geneem om in Afrikaans te sing en my loopbaan met passie gedryf. “Ek glo as jy ŉ droom het, sal jy kreatiewe maniere vind om dit te bewaarheid.” Sy jongste enkelsnit, “On the Radio”, is ŉ herskepping van die gewilde Donna Summer-treffer en Marius Brouwer en Dirk van Niekerk het dit vervaardig. Die liedjie kombineer elemente van soul-, disco- en popmusiek op ’n unieke en moderne wyse. “On the Radio” volg in die voetspore van talle groot radiotreffers, waaronder “Ek wil jou ken”, “Kaboemielies”, “Hou my stywer vas”, “My hart het klaar besluit,” “Jy soen soos ŉ engel” en “Vandag maak ek jou my vrou”. ’n Musiekvideo van David se weergawe van “On the Radio” is ook beskikbaar. Dit is in Johannesburg geskiet deur Pierre Smith en sluit ’n mengsel van beeldmateriaal in wat in ŉ ateljee en in die buitelug geskiet is. “In die video word ek uitgebeeld as hierdie netjiese sanger wat sing en klavier speel saam met die radio, asook as my growwer getatoeëerde alter ego. David Fourie. (Foto: Lise-Marie Fourie) “Daar is ook ’n toneel van ’n meisie wat op die dak dans en emosie weergee. Die beelde pols soos wat golwe op die radio ook maak, maar ook hoe jou emosionele golwe op en af gaan.” Hy vertel hy het vir vyf jaar lank in Nieu-Seeland gewoon voordat hy kort voor die Covid-pandemie teruggekeer het na eie bodem, om onder meer sy ma te ondersteun ná die afsterwe van sy pa. “Ek het in Nieu-Seeland ŉ klavier gekoop, aangesien ek die begeerte gehad het om op te tree, en ek het uiteindelik soos ŉ straattroebadoer in Brown’s Bay begin sing. Ek het ‘On the Radio’ begin speel en die reaksie daarop was baie goed. “My kreatiewe proses is om altyd uit te bring wat die varsste in my geheue is, en omdat die liedjie op internasionale platforms uitgereik word, het ek besluit om ŉ Engelse liedjie ŉ nuwe geur te gee. Ek is wel deeglik bewus daarvan dat my Afrikaanse aanhangers wag vir nog ŉ treffer in ons moedertaal,” lag hy. Hy sê hy sien homself oor 30 jaar steeds in die vermaakbedryf, op die verhoog besig om “Kaboemielies” te sing. “Ek dink mense gaan tot dan nog vir daardie liedjie vra!” “On the Radio” is op alle digitale platforms beskikbaar. Kyk hier na die musiekvideo: